Fade to Black (Nadir Rüstəmli-sang)

«Fade to Black» (norsk oversettelse: dimme til mørke, her i betydningen svinne hen eller famle bort) er en popballade fra 2022 med den aserbajdsjanske sangeren Nadir Rüstəmli. Sangen ble utgitt 21. mars 2022 og var Aserbajdsjans bidrag til Eurovision Song Contest 2022 i Torino i Italia. Sangen er skrevet av Andreas Stone Johansson, Anderz Wrethov, Sebastian Schub og Thomas Stengaard.

Om sangen 
Sangen er en popballade som handler om slutten på et forhold, et som sakter falmer bort. Hovedpersonen går gjennom en tung sorgprosess med sinne og fornektelse over at forholdet er over.

Sangen er skrevet av et svensk-tysk-dansk låtskriverteam, bestående av Andreas Stone Johansson, Anderz Wrethov, Sebastian Schub og Thomas Stengaard. Flere av dem har skrevet en andre sanger i konkurransen tidligere, blant andre Elena Tsagrinous «El Diablo» og Emmelie de Forests vinnersang fra 2013, «Only Teardrops».

Eurovision Song Contest 
Den 30. desember 2021 åpnet den aserbajdsjanske kringkasteren İctimai Televiziya (İTV) opp for å sende inn bidrag til Eurovision Song Contest 2022. Innsendingen ble stengt 31. januar 2022. Alle som sendte inn bidrag, måtte også oppgi en kort beskrivelse av seg selv. Til slutt plukket İTV ut seks bidrag av rundt 300 innsendte sanger.

Nadir Rüstəmli ble 16. februar 2022 kunngjort som landets artist under İTVs morgensending  («God morgen, Aserbajdsjan»). Etter valget av Rüstəmli, gikk han og kringkasteren sammen om å velge landets bidrag ut fra de seks kortlistede sangene. Til slutt falt valget ned på «Fade to Black».

Sangen deltok i semifinale 2 av Eurovision Song Contest 2022 i Torino torsdag 12. mai. Der fikk sangen 0 poeng i telefonavstemningen, men nok jurypoeng til å ta seg videre til finalen lørdag 14. mai. I finalen ble «Fade to Black» nummer 16 av 25 med 103 poeng, hvorav kun 3 kom fra seerne.

Referanser 

 
 
 
 

Aserbajdsjansk musikk
Aserbajdsjans bidrag til Eurovision Song Contest
Bidrag til Eurovision Song Contest 2022
Sanger fra 2022